text: Guldtræner får to år mere i Esbjerg Energy
  13 september 2017 kl. 05.18
  Esbjerg Energy og cheftræner Mark Pederson forlænger samarbejdet med yderligere to sæsoner
  frem til sommeren 2020.
  Med Mark Pederson har Esbjerg Energy sikret sig guldmedaljer og DM-titel de seneste to sæsoner.
  Forlængelsen indebærer også en udvidelse af den 49-årige canadiers funktioner, så han fremover også er sportschef.
  - Det er helt naturligt for os i Esbjerg Energy at udvikle organisationen til et højere niveau. Vi har tidligere i Peder Krogsgaard ansat en direktør, og vi har nu ansat Mark Pederson som både cheftræner og sportschef, fortæller formand Søren Mathiasen fra Esbjerg Energy.
  Søren Mathiasen, formand, Esbjerg Energy: "Vi tror, at Mark Pederson er den bedst egnede i dansk ishockey p.t."
  
  - Vi har en idé om, at vi skal være de bedste i Danmark til at spille ishockey. Det gør vi ved at have den bedste organisation og de bedste spillere. Mark har vist, at det er han manden for, så det vil styrke vores organisation rigtig meget. Vi tror, at Mark Pederson er den bedst egnede i dansk ishockey p.t., siger formanden til TV SYD.
  Cheftræneren, der nu også er sportschef, glæder sig over forlængelsen og udvidelsen af kontrakten.
  - Holdet er vokset, vi har spillet os i finalerne og vundet to mesterskaber. Det føler jeg mig som en stor del af, siger Mark Pederson til TV SYD.
  Han føler at Esbjerg Energy har givet ham en stor mulighed.
  - Jeg får en større rolle som sportschef. Noget af det lavede jeg allerede, men det er også vigtigt for mig at lære en anden side af forretningen. Bl.a. kontor- og ledelsesopgaver. Så det her kommer der en masse godt ud af, slutter Mark Pederson.
  Esbjerg Energy har i de tre seneste år deltaget i finalerunderne og hjemført mesterskabet i de to seneste sæsoner.
  